Document ID: 32004R1553

KOMMISSIONENS FORORDNING (EF) Nr. 1553/2004
af 31. august 2004
om ændring af Rådets forordning (EF) nr. 1362/2000 for så vidt angår åbning og forvaltning af toldkontingenter for visse produkter med oprindelse i Mexico
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1362/2000 af 29. juni 2000 om gennemførelse for Fællesskabet af toldbestemmelserne i afgørelse nr. 2/2000 truffet af det fælles råd i henhold til interimsaftalen om samhandel og handelsrelaterede anliggender mellem Det Europæiske Fællesskab og De Forenede Mexicanske Stater (1), særlig artikel 4, og
ud fra følgende betragtninger:
(1)
Forordning (EF) nr. 1362/2000 gennemfører for Fællesskabet toldbestemmelserne i afgørelse nr. 2/2000 truffet af Det Fælles Råd EU-Mexico (2).
(2)
Det Fælles Råd EU-Mexico vedtog ved sin afgørelse nr. 3/2004 af 29. juli 2004 om indførelse af toldkontingenter for visse produkter med oprindelse i Mexico (3), der er opført i bilag I til afgørelse 2/2000 truffet af Det Blandede Råd EU-Mexico, at åbne et midlertidigt toldkontingent for bananer, som vil ophøre med at gælde, når det erstattes med en toldsatsordning og et toldkontingent for visse pectinstoffer. Disse toldkontingenter bør åbnes.
(3)
For at undgå enhver diskriminering mellem Mexico og andre eksportlande, der er omfattet af Fællesskabets toldkontingenter for bananer i henhold til Kommissionens forordning (EF) nr. 896/2001 af 7. maj 2001, der fastsætter detaljerede bestemmelser til Rådets forordning (EØF) nr. 404/93 for så vidt angår ordningen for indførsel af bananer til EF (4), bør toldkontingenter for bananer under denne forordning ikke fra starten anses for at have nået et kritisk niveau i betydningen efter artikel 308c i forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (5), når de forvaltes under den i artikel 308a i nævnte forordning fastlagte ordning, og artikel 308c, stk. 2 og 3, ikke finder anvendelse.
(4)
I henhold til artikel 17 i Rådets forordning (EØF) nr. 404/93 af 13. februar 1993 om den fælles markedsordning for bananer (6) kræves det, at der ved indførsel af bananer til Fællesskabet forelægges en importlicens. Dette krav er unødvendigt i forbindelse med friske bananer, der er omfattet af denne forordning, eftersom »den der kommer først til mølle«-forvaltningsordningen i artikel 308a i forordning (EØF) nr. 2454/93 medfører, at der afgives de samme oplysninger som dem, der findes på en importlicens.
(5)
Forvaltningen af toldkontingenterne for æggeprodukter (under løbenumrene 09.1832 og 09.1869) kræver, at der anvendes en koefficient på nettovægten af de varer, der angives til toldmyndighederne. Med henblik på at effektivisere forvaltningen af de pågældende toldkontingenter bør der etableres et særskilt løbenummer for hver varegruppe med en enkelt koefficient.
(6)
Forordning (EF) nr. 1362/2000 bør derfor ændres i overensstemmelse hermed.
(7)
Eftersom afgørelse nr. 3/2004 truffet af Det Fælles Råd EU-Mexico den 29. juli 2004 træder i kraft den 1. maj 2004, bør denne forordning finde anvendelse fra samme dato.
(8)
Foranstaltningerne i denne forordning er i overensstemmelse med Toldkodeksudvalgets udtalelse -
UDSTEDT FØLGENDE FORORDNING:
Artikel 1
I forordning (EF) nr. 1362/2000 foretages følgende ændringer:
1)
I artikel 2 foretages følgende ændringer:
a)
Stk. 2 erstattes af følgende:
»2. Disse toldkontingenter forvaltes i overensstemmelse med artikel 308a, 308b og 308c i forordning (EØF) 2454/93. Artikel 308c, stk. 2 og 3, finder imidlertid ikke anvendelse på toldkontingentet under løbenummer 09.1871 i bilaget.«
b)
Følgende indsættes som stk. 3 a:
»3 a. Hvad angår produkterne under KN-kode 0803 00 19 kræves der ikke fremlagt importlicens, når der er tale om friske bananer med oprindelse i Mexico.«
c)
Følgende indsættes som stk. 5 a og 5 b:
»5 a. Toldsatsen for produkter henhørende under KN-kode 1302 20 10, som indføres under toldkontingentet med løbenummer 09.1873 i bilaget, fastsættes til 2 %.
5 b. Toldsatsen for produkter henhørende under KN-kode 0803 00 19, som indføres under toldkontingentet med løbenummer 09.1871 i bilaget, fastsættes til 75 EUR pr. ton.«
2)
Bilaget ændres som anført i bilaget til denne forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Bilaget finder anvendelse fra den 1. maj 2004 bortset fra punkt 2.
Bilagets punkt 2 finder anvendelse fra den 1. januar 2005.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 31. august 2004.

Labels: 3
17
18